Na temelju članak 13., stavka 2. Zakona o plaćama u lokalnoj i područnoj (regionalnoj) samoupravi („Narodne novine“, broj 28/10) i članka 50., stavak 1., točka 29. Statuta Grada Čazme („Službeni vjesnik „ broj 13/21), gradonačelnik Grada Čazme donosi:

PRAVILNIK
o kriterijima za utvrđivanje natprosječnih rezultata u radu i
 načinu isplate dodataka za uspješnost na radu

Članak 1.

Ovim Pravilnikom određuju se kriteriji za utvrđivanje natprosječnih rezultata u radu službenika i namještenika u upravnim tijelima Grada Čazme te način isplate dodataka za uspješnost na radu.
Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 2.
Za natprosječne rezultate u radu, službenicima i namještenicima isplatit će se dodatak za uspješnost na radu.
Dodatak za uspješnost na radu može iznositi godišnje najviše tri neto plaće službenika ili namještenika koji ostvaruje dohodak i ne može se ostvarivati kao stalni dodatak uz plaću.

Članak 3.
Sredstva za isplatu dodatka za uspješnost na radu osiguravaju se u Proračunu Grada Čazme, a planiraju se prilikom izrade Proračuna za sljedeću kalendarsku godinu u okviru proračunskih mogućnosti.

Članak 4. 
Kriteriji za utvrđivanje natprosječnih rezultata u radu službenika i namještenika su:
1. ocjena kojom je službenik odnosno namještenik ocijenjen – obvezni kriterij,
2. opseg obavljenih poslova koji prelazi uobičajeni opseg obavljanja poslova tijekom radnog vremena,
3. odnos prema radu,
4. odnos prema strankama,
5. posebno uspješno i kvalitetno rješavanje zadataka, predmeta, projekata i sl. u roku kraćem od predviđenog ili zadanog ili zakonom određenog roka za izvršavanje zadataka i poslova radnog mjesta,
6. uspješno i pravodobno obavljanje privremeno povećanog opsega posla ili izvanrednog posla koji se nije mogao predvidjeti u neprekinutom trajanju od najmanje 15 radnih dana,
7. sudjelovanje u radu projektnog tima koji je postigao uspješne rezultate, uz redovito obavljanje poslova radnog mjesta,
8. pružanje pomoći trgovačkim društvima te ustanovama kojih je Grad osnivač iz djelokruga rada službenika i namještenika,
9. obavljanje poslova odsutnog službenika odnosno namještenika uz redovito i pravodobno obavljanje poslova svog radnog mjesta u neprekinutom trajanju od najmanje 15 radnih dana.
Pod ocjenom kojom je službenik odnosno namještenik ocijenjen, smatra se ocjena kojom je službenik odnosno namještenik ocjenjen u prethodnoj kalendarskoj godini.
Pod opsegom obavljenih poslova koji prelaze uobičajeni opseg obavljanja poslova, razumijevaju se rezultati rada koji po opsegu prelaze količinu koja je planirana za pojedinog službenika odnosno namještenika u tijeku radnog vremena i određenom razdoblju.
Pod odnosom prema radu razumijeva se samoinicijativnost, inovativnost i kreativnost u obavljanju poslova, odgovornost u radu, zalaganje i postignuti rezultati u radu, praćenje literature te spremnost na stalno stručno usavršavanje za poslove radnog mjesta.
Pod odnosom prema strankama razumijeva se postupanje koje je profesionalno, pristojno, razumljivo, neizvrgavanje stranke nepotrebnom čekanju ili pribavljanju dokumentacije ili isprava koje je dužna ili može pribaviti gradska uprava, kao i omogućavanje stranci da izrazi svoje mišljenje, upozoriti stranku ako ima osnovu za ostvarenje nekog prava kao i na posljedice njezinih radnji ili propuštanja,  brinuti da neznanje odnosno neukost stranke ne budu na štetu prava koja joj po zakonu pripadaju.
Članak 5.
Natprosječni rezultati u radu službenika i namještenika mogu se utvrditi samo ako je službenik odnosno namještenik ocijenjen ocjenom „odličan“ ili „vrlo dobar“ i ako je uz to ispunjen još najmanje jedan od kriterija iz članka 4., stavka 1., točke 2. do 9 ovog Pravilnika.
Članak 6.
Pročelnik prati rad i doprinos službenika i namještenika u obavljanju poslova iz nadležnosti upravnog tijela, uključujući i ispunjenje kriterija za ostvarivanje natprosječnih rezultata u radu iz članka 4. ovog Pravilnika.
Rad i doprinos pročelnika, kao i ispunjenje kriterija za ostvarivanje natprosječnih rezultata u radu iz članka 4. ovog Pravilnika prati i utvrđuje gradonačelnik.
Članak 7.
Prijedlog za isplatu dodatka za uspješnost na radu službenika i namještenika utvrđuje pročelnik upravnog tijela, a za pročelnika prijedlog za isplatu dodatka za uspješnost na radu utvrđuje gradonačelnik.
Postupak za utvrđivanje prava na dodatak za uspješnost na radu pokreće se sljedeći mjesec u odnosu na mjesec u kojem su ispunjeni kriteriji iz članka 4. ovog Poslovnika.
Članak 8.
O utvrđivanju natprosječnih rezultata u radu i isplaćivanju dodatka za uspješnost na radu službenika i namještenika odlučuje rješenjem pročelnik upravnog tijela u kojem je službenik, odnosno namještenik raspoređen.
Rješenje iz stavka 1. ovog članka je upravni akt.
Protiv rješenja iz stavka 1. ovog članka može se izjaviti žalba gradonačelniku u roku 15 dana od dana dostave rješenja.
Gradonačelnik je dužan odlučiti o žalbi u roku 30 dana od primitka žalbe.
Protiv rješenja iz stavka 4. ovog članka žalba nije dopuštena, ali se može pokrenuti upravni spor.
Članak 9.
O utvrđivanju natprosječnih rezultata u radu i isplaćivanju dodataka za uspješnost na radu pročelnika upravnog tijela odlučuje rješenjem gradonačelnik.
Rješenje iz stavka 1. ovog članka upravni je akt.
Protiv rješenja iz stavka 1. ovog članka žalba nije dopuštena, ali se može pokrenuti upravni spor.

Članak 10.
Prilikom donošenja rješenja o utvrđivanju natprosječnih rezultata u radu i isplaćivanja dodatka za uspješnost na radu, pročelnik upravnog tijela, odnosno gradonačelnik dužan je voditi računa o masi sredstava za isplatu dodatka za uspješnost na radu osiguranih u proračunu.
Članak 11. 
Dodatak za uspješnost na radu isplaćuje se u okviru obračuna plaće za mjesec u kojem je nastupila izvršnost rješenja iz članka 8. i 9. ovog Pravilnika.
Članak 12.
Ovaj Pravilnik stupa na snagu osmog dana od dana objave u „Službenom vjesniku“ Grada Čazme.

